திட்டங்கள் நேர்மையானவர்களால் தீட்டப்படுகிறது என்றாலும் கூட, அவர்கள் மக்களுடன் தொடர்பு கொண்டவர்கள் என்று சொல்லமுடியாது. விமானம் மூலம் நிலங்களைப் பார்வையிட்டு விவசாய முன்னேற்றத்துக்கான திட்டங்களை போடுதல், பைல்களைப் புரட்டி, தொழில் துறையை இயந்திரமயமாக்குவதற்கான முடிவுகளை எடுத்தல் ஆகிய இத்தகைய செயல்கள் திட்டங்களைத் தீட்டுபவர்களுக்கும், மக்களுக்கும் நெருங்கிய தொடர்பு இல்லை என்பதையே எடுத்துக்காட்டுகின்றன. திட்டங்களை வகுப்பவர்கள் மேதைகள்; ஒப்புக்கொள்ளத்தான் வேண்டும். ஆனால், மக்களின் சுகதுக்கங்களை அறிந்துகொள்ள முடியாத தொலைவிலும், மக்களது உண்மை நிலையை அறிந்துகொள்ள விரும்பாத நிலையிலும் அவர்கள் இருக்கிறார்கள் என்பதை மறுக்கவோ மறைக்கவோ முடியாது.